EL Επίσημη Εφημερίδα της Ευρωπαϊκής Ένωσης L 155/20

ΑΠΌΦΑΣΗ ΤΗΣ ΕΠΙΤΡΟΠΉΣ

της 28ης Νοεμβρίου 2007

σχετικά με το κοινοποιηθέν από το Ηνωμένο Βασίλειο καθεστώς «WRAP Printing and Writing Paper Scheme» — καταχωρίσθηκε με αριθμό εγγράφου C 45/05

[κοινοποιηθείσα υπό τον αριθμό Ε(2007) 5421]

(Το κείμενο στην αγγλική γλώσσα είναι το μόνο αυθεντικό)

(Κείμενο που παρουσιάζει ενδιαφέρον για τον ΕΟΧ)

(2008/440/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως την πρώτη υποπαράγραφο του άρθρου 88 παράγραφος 2,

τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),

Αφού κάλεσε τα ενδιαφερόμενα μέρη να υποβάλουν τις παρατηρήσεις τους σύμφωνα με την προαναφερόμενη διάταξη ή διατάξεις (1) και λαμβάνοντας υπόψη τις παρατηρήσεις αυτές,

Εκτιμώντας τα ακόλουθα:

1. ΔΙΑΔΙΚΑΣΙΑ

(1) Με επιστολή της 22ας Ιουλίου 2005, η οποία καταχωρίσθηκε από την Επιτροπή στις 26 Ιουλίου 2005 υπό τον αριθμό A/6948, το Ηνωμένο Βασίλειο κοινοποίησε στην Επιτροπή ένα καθεστώς ενισχύσεων με σκοπό την αύξηση του δυναμικού παραγωγής χαρτιού τυπογραφίας και γραφής (στο εξής «χαρτί Τ&Γ») από ανακυκλωμένες ίνες βάσει του «Προγράμματος δράσης για τα απόβλητα και τις πλουτοπαραγωγικές πηγές» (Waste and Resources Action Programme — «WRAP»). Η κοινοποίηση καταχωρίσθηκε υπό τον αριθμό N 364/05. Η Επιτροπή ζήτησε πρόσθετες πληροφορίες για την υπόθεση με επιστολή της 9ης Σεπτεμβρίου 2005, η οποία καταχωρίσθηκε υπό τον αριθμό D/56952. Το Ηνωμένο Βασίλειο απάντησε με επιστολή της 28ης Οκτωβρίου 2005, η οποία καταχωρίσθηκε στις 7 Νοεμβρίου 2005 υπό τον αριθμό A/38954.

(2) Στις 7 Δεκεμβρίου 2005, η Επιτροπή αποφάσισε να κινήσει τη διαδικασία που προβλέπεται στο άρθρο 88 παράγραφος 2 της συνθήκης ΕΚ. Στις 24 Ιανουαρίου 2006, το Ηνωμένο Βασίλειο διαβίβασε τις παρατηρήσεις του εις απάντηση της απόφασης για την κίνηση διαδικασίας. Στις 10 και 14 Φεβρουαρίου 2006, η Επιτροπή έλαβε παρατηρήσεις από μέρους, αφενός, της εταιρείας M-Real, η οποία παράγει ανακυκλωμένο χαρτί Τ&Γ και διαθέτει παραγωγικές μονάδες στο Ηνωμένο Βασίλειο, και, αφετέρου, της Confederation of Paper Industry («Συνομοσπονδία επιχειρήσεων του κλάδου χάρτου» — «CPI»), η οποία είναι ο συλλογικός φορέας που εκπροσωπεί τις επιχειρήσεις της βιομηχανίας χάρτου του Ηνωμένου Βασιλείου. Το Ηνωμένο Βασίλειο απάντησε στις παρατηρήσεις των τρίτων ενδιαφερομένων στις 3 Μαΐου 2006. Στις 19 Μαρτίου 2007, η Επιτροπή ζήτησε συμπληρωματικές πληροφορίες από το Ηνωμένο Βασίλειο. Το Ηνωμένο Βασίλειο απάντησε στις 11 Μαΐου 2007. Στις 14 Ιουλίου 2007, οι αρχές του Ηνωμένου Βασιλείου συναντήθηκαν με εκπροσώπους της Επιτροπής. Το Ηνωμένο Βασίλειο παρέσχε πρόσθετα πληροφοριακά στοιχεία για την υπόθεση στις 21 Αυγούστου 2007, καθώς και στις 10 και 14 Σεπτεμβρίου 2007.

2. ΠΕΡΙΓΡΑΦΗ ΤΟΥ ΜΕΤΡΟΥ

(3) Η εταιρεία WRAP συνεστήθη από την κυβέρνηση του Ηνωμένου Βασιλείου σε συνεργασία με άλλους ενδιαφερόμενους με σκοπό την προώθηση της αειφόρου διαχείρισης αποβλήτων, ειδικότερα δε την προαγωγή αποτελεσματικών αγορών για ανακυκλωμένες ύλες και προϊόντα. Πρωταρχικός στόχος της WRAP είναι να παρέχει τη δυνατότητα στις αγορές ανακυκλωμένων υλών να λειτουργούν αποτελεσματικότερα χάρη στην τόνωση της ζήτησης για ανακυκλωμένες ύλες και προϊόντα, πράγμα που θα βελτίωνε τις οικονομικές παραμέτρους της συλλογής. Μολονότι ο ρόλος της WRAP είναι επικουρικός σε σχέση με την κυβέρνηση και έγκειται στην εφαρμογή κυβερνητικών πολιτικών, τυπικά έχει τη μορφή ιδιωτικής εταιρείας. Στους μετόχους της WRAP περιλαμβάνονται διάφοροι εκπρόσωποι των κλάδων της οικονομίας οι οποίοι εξαρτούν συμφέροντα από το θέμα της διαχείρισης αποβλήτων, όπως η Confederation of Paper Industries (Συνομοσπονδία επιχειρήσεων του κλάδου χάρτου) και το Chartered Institute of Waste Management (Αναγνωρισμένο ινστιτούτο για τη διαχείριση αποβλήτων), φιλανθρωπικές οργανώσεις (π.χ. Wastewatch), και εκπρόσωποι των περιφερειακών κυβερνήσεων και της κεντρικής βρετανικής κυβέρνησης.

(4) Στόχος του κοινοποιηθέντος καθεστώτος είναι η αύξηση της συλλογής και ανακύκλωσης χαρτιού τυπογραφίας και γραφής (Τ&Γ) από γραφεία και επιχειρήσεις, μέσω της αύξησης του δυναμικού ανακύκλωσης βάσει της υποχρέωσης συλλογής πρόσθετων ποσοτήτων απορριμμάτων χαρτιού. Το Ηνωμένο Βασίλειο εκτιμά ότι το αυξημένο δυναμικό ανακύκλωσης, το οποίο συνδέεται με τη νομική υποχρέωση του αποδέκτη της ενίσχυσης να αυξήσει τη συχνότητα αποκομιδής, θα οδηγήσει σε καθαρή αύξηση των πρόσθετων συλλεγόμενων απορριμμάτων χαρτιού Τ&Γ. Ο ορισμός του χαρτιού τυπογραφίας και γραφής τον οποίον χρησιμοποιούν οι αρχές του Ηνωμένου Βασιλείου καλύπτει τους ακόλουθους τύπους χαρτιού για την παραγωγή του οποίου δεν έχει χρησιμοποιηθεί ξυλεία: χαρτί για την έκδοση εντύπων, χαρτί για φωτοαντιγραφικά μηχανήματα και εκτυπωτές και χαρτί για την έκδοση περιοδικών. Το Ηνωμένο Βασίλειο έχει αποκλείσει από το σχετικό διαγωνισμό τους υπόλοιπους τύπους χαρτιού για την παραγωγή του οποίου δεν έχει χρησιμοποιηθεί ξυλεία, π.χ. το χαρτί μαλακού τύπου και όλους τους τύπους χαρτιού που περιέχουν ξυλεία. Σήμερα, το μεγαλύτερο μέρος του χαρτιού που χρησιμοποιείται από επιχειρήσεις και γραφεία δεν υποβάλλεται σε αποκομιδή και διαλογή με σκοπό την ανακύκλωση, κυρίως εξαιτίας τεχνικών δυσχερειών, του χαμηλού κόστους της υγειονομικής ταφής και της αστάθειας των τιμών. Από στατιστικά στοιχεία της Confederation of Paper Industries για το 2006 προκύπτει ότι το ποσοστό συλλογής χαρτιού Τ&Γ στο Ηνωμένο Βασίλειο είναι της τάξεως του 10 % (2).

(5) Η WRAP σκοπεύει να εκπληρώσει τους στόχους με το να προσφέρει στους παραγωγούς χαρτιού επιχορηγήσεις για την αύξηση του δυναμικού επανεπεξεργασίας χαρτιού Τ&Γ, για την οποία χρησιμοποιούνται κυρίως, ως εισερχόμενη πρώτη ύλη, απορρίμματα χαρτιού από γραφεία και επιχειρήσεις. Ο προϋπολογισμός για το εν λόγω μέτρο είναι μεταξύ 6 εκατ. GBP και 20 εκατ. GBP (μεταξύ 8,6 εκατ. ευρώ και 28,6 εκατ. ευρώ περίπου). Ο προϋπολογισμός θα καλύψει την περίοδο έως τις 31 Μαρτίου 2011. Ενίσχυση αναμένεται να λάβουν από δύο έως δέκα παραγωγοί χαρτιού. Η υπό εξέταση ενίσχυση χρηματοδοτείται από το γενικό προϋπολογισμό του Υπουργείου Περιβάλλοντος, Τροφίμων και Αγροτικών Υποθέσεων (DEFRA).

(6) Η κοινοποιηθείσα ενίσχυση θα χορηγηθεί έπειτα από τη διεξαγωγή διαγωνισμού κατά το πρότυπο των διαδικασιών που ακολουθεί η ΕΚ για την ανάθεση δημόσιων συμβάσεων. Ιδιαίτερη σημασία αποδίδεται εν προκειμένω στις ακόλουθες προϋποθέσεις.

(7) Οι επιτυχόντες υποψήφιοι θα πρέπει υποχρεωτικά να συλλέγουν απορρίμματα χαρτιού Τ&Γ προερχόμενα κατά το μεγαλύτερο μέρος από γραφεία και επιχειρήσεις. Αντιστοίχως, το έντυπο προκήρυξης του διαγωνισμού θα αναφέρει ότι «η προέλευση της πρώτης ύλης πρέπει οπωσδήποτε και με την ακόλουθη σειρά προτεραιότητας να είναι η εξής: — πρώτη ύλη προερχόμενη από γραφεία ή από πηγές άλλες πλην των κατοικιών και των νοικοκυριών και η οποία προηγουμένως δεν συλλεγόταν προκειμένου να ανακυκλωθεί, — πρώτη ύλη προερχόμενη από οργανισμούς τοπικής αυτοδιοίκησης η οποία προηγουμένως δεν συλλεγόταν προκειμένου να ανακυκλωθεί, — ήδη συλλεγόμενες ποσότητες.». Επιπλέον, το 50 % τουλάχιστον των χρησιμοποιούμενων απορριμμάτων χαρτιού πρέπει να προέρχεται από γραφεία και επιχειρήσεις και, αντιστοίχως, το 50 % τουλάχιστον των χρησιμοποιούμενων απορριμμάτων χαρτιού πρέπει να προέρχεται από νέα αποκομιδή πρώτης ύλης η οποία προηγουμένως δεν συλλεγόταν προκειμένου να ανακυκλωθεί.

(8) Με την απόδοση προτεραιότητας στην αποκομιδή από γραφεία και επιχειρήσεις έναντι των υπολοίπων πηγών στο διαγωνισμό, οι αρχές του Ηνωμένου Βασιλείου εκτιμούν ότι κατά πάσα πιθανότητα δεν πρόκειται να επικρατήσει μία προσφορά η οποία περιλαμβάνει υψηλή αναλογία οικιακών απορριμμάτων χαρτιού ή ήδη υπάρχουσα αποκομιδή, και τούτο προς όφελος των απορριμμάτων χαρτιού Τ&Γ που προέρχονται από γραφεία ή/και επιχειρήσεις και δεν περιλαμβάνουν ξυλεία στη σύστασή τους.

(9) Η μεν τελική ένταση της ενίσχυσης που χορηγείται σε κάθε δικαιούχο θα προκύπτει από τον διαγωνισμό, αλλά οι μέγιστες τιμές έντασης για τις μεγάλες και για τις μικρομεσαίες επιχειρήσεις είναι 30 και 40 %, αντιστοίχως. Τα εν λόγω ποσοστά είναι δυνατό να προσαυξηθούν κατά 5 % αν ο δικαιούχος εδρεύει σε ενισχυόμενη περιφέρεια η οποία εμπίπτει στο άρθρο 87 παράγραφος 3 στοιχείο γ) ή κατά 10 % αν ο δικαιούχος εδρεύει σε ενισχυόμενη περιφέρεια η οποία εμπίπτει στο άρθρο 87 παράγραφος 3 στοιχείο α).

(10) Σε περιπτώσεις κατά τις οποίες η επένδυση στο σύνολό της δεν θα είχε πραγματοποιηθεί αν δεν υπήρχε η ενίσχυση και ένα μέρος ή και το σύνολο της επένδυσης υπερβαίνει την τεχνολογία αιχμής, το Ηνωμένο Βασίλειο θα εφαρμόσει κατάλληλο συγκριτικό μέγεθος. Ο υπολογισμός των επιλέξιμων δαπανών θα γίνει χωρίς να ληφθούν υπόψη τα οφέλη που απορρέουν από την τυχόν αύξηση της παραγωγικής ικανότητας, η εξοικονόμηση κόστους κατά την πρώτη πενταετία από την πραγματοποίηση της επένδυσης και η πρόσθετη επικουρική παραγωγή κατά την ίδια πενταετία.

(11) Σε περίπτωση που μία ενίσχυση αφορά, επί παραδείγματι, επένδυση σε νέα μονάδα παραγωγής χαρτιού Τ&Γ, κατ’ εφαρμογή του κοινοτικού πλαισίου σχετικά με τις κρατικές ενισχύσεις για την προστασία του περιβάλλοντος (στο εξής: «πλαίσιο σχετικά με τις περιβαλλοντικές ενισχύσεις») (3), το επιλέξιμο κόστος συνίσταται στο επενδυτικό κόστος της νέας μονάδας, μείον το κόστος μιας συγκρίσιμης συμβατικής μονάδας παραγωγής χαρτιού Τ&Γ. Αν, αντιθέτως, το σχέδιο αφορά απλώς την προσθήκη μιας επιπλέον μονάδας απομελάνωσης στις ήδη υπάρχουσες ή αποσκοπεί στην κατασκευή νέας συμβατικής παραγωγικής ικανότητας, αλλά με τη συμφωνία ότι θα κατασκευασθεί μία επιπλέον μονάδα απομελάνωσης έτσι ώστε να εκπληρωθούν οι προϋποθέσεις του καθεστώτος, τότε το επιπλέον επενδυτικό κόστος που απαιτείται για την επίτευξη των περιβαλλοντικών στόχων θα ισούται απλώς με το κόστος των εν λόγω πρόσθετων μονάδων απομελάνωσης.

(12) Οι αρχές του Ηνωμένου Βασιλείου έχουν αναλάβει τη δέσμευση να υποβάλλουν έκθεση στην Επιτροπή σε ετήσια βάση. Κάθε τέτοια έκθεση θα περιέχει περιγραφή, για κάθε δικαιούχο, του συγκριτικού μεγέθους που θα χρησιμοποιείται για την αφαίρεση από το επιλέξιμο κόστος της τεχνικά συγκρίσιμης επένδυσης αναφοράς η οποία δεν παρέχει τον ίδιο βαθμό περιβαλλοντικής προστασίας, σε συμμόρφωση με την αρχή που μνημονεύεται στο σημείο 37 του πλαισίου σχετικά με τις περιβαλλοντικές ενισχύσεις.

(13) Το Ηνωμένο Βασίλειο θα επιχορηγεί αποκλειστικά και μόνο επενδύσεις για την παραγωγή χαρτιού Τ&Γ από απορρίμματα χαρτιού Τ&Γ που δεν περιλαμβάνουν ξυλεία στη σύστασή τους εφόσον η επένδυση υπερβαίνει την τρέχουσα τεχνολογία αιχμής. Αυτό σημαίνει ότι τα σχέδια πρέπει να αφορούν την ενσωμάτωση, στις εκάστοτε εγκαταστάσεις και μεθόδους παραγωγής, νέας τεχνολογίας της οποίας η δοκιμή ή επίδειξη θα συμβάλει στην επίλυση του κύριου τεχνικού εμποδίου για την ανακύκλωση χαρτιού Τ&Γ, το οποίο συνίσταται στην απομελάνωση απορριμμάτων χαρτιού που δεν περιλαμβάνουν ξυλεία στη σύστασή τους. Η ύπαρξη μεθόδου απομελάνωσης υψηλής αποτελεσματικότητας έχει καθοριστική σημασία εν προκειμένω, διότι οι καταναλωτές χαρτιού Τ&Γ έχουν ανάγκη από φωτεινό, καθαρό και λευκό χαρτί προς εκτύπωση. Το Ηνωμένο Βασίλειο έχει αναφέρει ότι το χαρτί γραφειακής χρήσης τυπώνεται με τις ακόλουθες μεθόδους εκτύπωσης: Μέθοδοι εκτύπωσης για χαρτί γραφειακής χρήσης (4) Χαρτί γραφειακής χρήσης Μέθοδος εκτύπωσης Χαρτί για φωτοαντιγραφικά μηχανήματα ή για εκτυπωτές ηλεκτρονικού υπολογιστή Ξηρογραφία (εκτύπωση λέιζερ), ως επί το πλείστον μονόχρωμη Έγχυση μελάνης, ιδίως για έγχρωμες εκτυπώσεις Χαρτί για επιστολές, επιχειρηματικά έντυπα κ.λπ. Θερμοστερέωση όφσετ Εκτυπωτικό μηχάνημα τύπου όφσετ που χρησιμοποιεί φύλλα χαρτιού Ξηρογραφία Έγχυση μελάνης

(14) Ωστόσο, οι προαναφερθείσες μέθοδοι εκτύπωσης εφαρμόζονται σε πολύ μεγάλη (και ταχέως αυξανόμενη) έκταση, χωρίς προς το παρόν να υπάρχει δυνατότητα απομελάνωσης κατά τρόπο αποτελεσματικό και ικανοποιητικό από τη σκοπιά της προστασίας του περιβάλλοντος (5). Τα είδη μελανιού που χρησιμοποιούνται εν προκειμένω συμπεριλαμβάνουν μεταξύ άλλων τα μελάνια με βάση το νερό (η κατηγορία αυτή καλύπτει όλα ταμελάνια έγχυσης), τα περισσότερα είδη στερεού χρωστικού μελανιού και όλα τα υγρά χρωστικά μελάνια πρώτης γενιάς. Εξάλλου, τα μελάνια που αποτελούνται από σωματίδια διαστάσεων από 10 μm μέχρι 100 μm μπορούν, καταρχήν, να υποβληθούν σε απομελάνωση, αλλά η αποτελεσματικότητα της μεθόδου αυτής επιδεινώνεται σε σημαντικό βαθμό προς το χαμηλότερο, και το ανώτερο, άκρο του υπόψη φάσματος (6). Πρόσφατες ερευνητικές εργασίες κατέδειξαν ότι η ύπαρξη έστω και 10 % μαύρων μελανιών έγχυσης με βάση χρωστική ουσία σε ένα μείγμα ανακτηθέντων χαρτιών καθιστά αδύνατη την απομελάνωση του μείγματος στο σύνολό του, με αποτέλεσμα να μην είναι πλέον δυνατή η εξ αυτού παραγωγή χαρτιού Τ&Γ (7).

(15) Οι εταιρείες που ήδη παράγουν χαρτί από απορρίμματα χαρτιού Τ&Γ, π.χ. η M-Real, στηρίζονται σε εξειδικευμένες μεμονωμένες πηγές απορριμμάτων χαρτιού Τ&Γ, όπως οι εμπορικές επιχειρήσεις εκτύπωσης, οι οποίες παρέχουν υλικά αξιόπιστης και σταθερής ποιότητας και χρησιμοποιούν μελάνια των οποίων η απομελάνωση είναι ως επί το πλείστον ευχερής. Το μείγμα απορριμμάτων γραφείων το οποίο στοχεύει ο διαγωνισμός θα περιλαμβάνει μεγάλη αναλογία μελανιών έγχυσης και χρωστικών μελανιών των οποίων η απομελάνωση προσκρούει σε προβλήματα που δεν έχουν επιλυθεί ακόμη από την τεχνολογία (8).

(16) Εκτός από τα αμιγώς τεχνικά ζητήματα, ο επιτυχών υποψήφιος θα πρέπει να αποδείξει ότι σκοπεύει να χρησιμοποιήσει τεχνολογία ή/και μεθόδους οι οποίες υπερβαίνουν την τεχνολογία που έχει ήδη αναπτυχθεί και εφαρμόζεται σήμερα και η οποία, συνεπώς, είναι «οικονομικά συμφέρουσα και ανταποκρίνεται στη συνήθη πρακτική».

(17) Οι αρχές του Ηνωμένου Βασιλείου έχουν αναλάβει τη δέσμευση, σύμφωνα με την παράγραφο 76 του πλαισίου σχετικά με τις περιβαλλοντικές ενισχύσεις, να κοινοποιούν στην Επιτροπή κάθε μεμονωμένη περίπτωση επενδυτικής ενίσχυσης η οποία χορηγείται βάσει του καθεστώτος εφόσον το επιλέξιμο κόστος υπερβαίνει τα 25 εκατ. ευρώ και συγχρόνως το ακαθάριστο ισοδύναμο επιχορήγησης της ενίσχυσης υπερβαίνει τα 5 εκατ. ευρώ, καθώς επίσης ότι δεν θα χορηγήσουν καμία τέτοια ενίσχυση χωρίς προηγούμενη έγκριση της Επιτροπής.

(18) Οι αρχές του Ηνωμένου Βασιλείου έχουν δεσμευθεί να προσαρμόσουν το υπό εξέταση καθεστώς στις νέες κατευθυντήριες γραμμές σχετικά με τις κρατικές ενισχύσεις για την προστασία του περιβάλλοντος αφ’ ης στιγμής αυτές τεθούν σε ισχύ, και να ενημερώσουν την Επιτροπή για τα κατάλληλα μέτρα που θα λάβουν με σκοπό την προσαρμογή του καθεστώτος.

3. ΛΟΓΟΙ ΚΙΝΗΣΗΣ ΤΗΣ ΔΙΑΔΙΚΑΣΙΑΣ ΤΟΥ ΑΡΘΡΟΥ 88 ΠΑΡΑΓΡΑΦΟΣ 2

(19) Στην απόφασή της για την κίνηση της διαδικασίας του άρθρου 88 παράγραφος 2 της συνθήκης, η Επιτροπή διατύπωνε τις ακόλουθες αμφιβολίες αναφορικά με τον συμβιβάσιμο χαρακτήρα του καθεστώτος.

(20) Η Επιτροπή διατηρεί αμφιβολίες για την αιτιολογία που προβάλλουν οι αρχές του Ηνωμένου Βασιλείου, δηλαδή για το ότι η τρέχουσα πολύ χαμηλή χρησιμοποίηση ανακυκλωμένου περιεχομένου στην παραγωγή χαρτιού Τ&Γ στην Κοινότητα είναι επαρκής λόγος για να θεωρηθεί ότι η παραγωγή χαρτιού Τ&Γ με τη χρήση ανακυκλωμένων ινών υπερβαίνει την τρέχουσα «τεχνολογία αιχμής» στην Κοινότητα.

(21) Η Επιτροπή έχει αμφιβολίες για το κατά πόσον η αύξηση της ικανότητας παραγωγής χαρτιού στο Ηνωμένο Βασίλειο ήταν απαραίτητη για την αύξηση της ζήτησης για αποκομιδή απορριμμάτων χαρτιού.

(22) Η Επιτροπή έχει αμφιβολίες για το κατά πόσον το μέτρο στοχεύει στη μεγιστοποίηση του περιβαλλοντικού οφέλους, δεδομένου ότι τα απορρίμματα χαρτιού Τ&Γ είναι δυνατό να χρησιμοποιηθούν για την παραγωγή πολλών άλλων προϊόντων.

(23) Η Επιτροπή εξέφραζε αμφιβολίες σε σχέση με τη μέθοδο υπολογισμού του επιλέξιμου κόστους που πρότεινε το Ηνωμένο Βασίλειο. Η μέθοδος που είχαν προτείνει αρχικά οι αρχές του Ηνωμένου Βασιλείου στηριζόταν στην παραδοχή ότι στις περιπτώσεις κατά τις οποίες η εκάστοτε επένδυση δεν θα ήταν δυνατή ως αποτέλεσμα της λειτουργίας της ίδιας της αγοράς, ως σχετικό επιλέξιμο κόστος θα έπρεπε να εκληφθεί το συνολικό κόστος της επένδυσης. Επομένως, δεν θα αφαιρείτο το κόστος μιας επένδυσης αναφοράς από την οποία προκύπτει η ίδια παραγωγική ικανότητα αλλά η οποία δεν προσπορίζει τα ίδια περιβαλλοντικά οφέλη. Η Επιτροπή έκρινε ότι, σε περίπτωση που δεν ληφθεί υπόψη μια τέτοια επένδυση αναφοράς, ο υπολογισμός του κόστους θα ήταν δυσανάλογος και μη συμβιβάσιμος με το σημείο 37 του πλαισίου σχετικά με τις περιβαλλοντικές ενισχύσεις.

(24) Τέλος, η Επιτροπή διατύπωνε αμφιβολίες για το κατά πόσον το μέτρο που πρότεινε το Ηνωμένο Βασίλειο ήταν το λιγότερο στρεβλωτικό διαθέσιμο μέσο για την αντιμετώπιση του προς επίλυση προβλήματος.

4. ΠΑΡΑΤΗΡΗΣΕΙΣ ΤΡΙΤΩΝ ΕΝΔΙΑΦΕΡΟΜΕΝΩΝ

(25) Τόσο η M-Real όσο και η CPI υποστήριξαν ότι το προτεινόμενο από το Ηνωμένο Βασίλειο καθεστώς υπερέβαινε την τεχνολογία αιχμής, χωρίς ωστόσο να παρέχουν διευκρινίσεις προς επίρρωση του ισχυρισμού τους. Η CPI επιπλέον επεσήμανε το περιβαλλοντικό όφελος του μέτρου και υποστήριξε ότι δεν πρέπει να αναμένεται καμία στρέβλωση του ανταγωνισμού εξαιτίας του καθεστώτος.

5. ΠΑΡΑΤΗΡΗΣΕΙΣ ΤΟΥ ΗΝΩΜΕΝΟΥ ΒΑΣΙΛΕΙΟΥ

(26) Μετά την κίνηση της διαδικασίας, το Ηνωμένο Βασίλειο ανέλαβε πρόσθετες δεσμεύσεις σε σχέση με την εφαρμογή του κοινοποιηθέντος καθεστώτος (βλ. το μέρος 2) και υπέβαλε συμπληρωματικά πληροφοριακά στοιχεία και επιχειρήματα προς άρση των επιφυλάξεων τις οποίες είχε διατυπώσει αρχικά η Επιτροπή. Το Ηνωμένο Βασίλειο προσκόμισε επίσης επιστημονικά και στατιστικά στοιχεία σχετικά με την τεχνολογία αιχμής στον τομέα της ανακύκλωσης χαρτιού Τ&Γ.

(27) Σε ό,τι αφορά τα περιβαλλοντικά οφέλη, το Ηνωμένο Βασίλειο υποστήριξε ότι η χρήση απορριμμάτων χαρτιού Τ&Γ για την παραγωγή καινούργιου χαρτιού Τ&Γ είναι περισσότερο αποτελεσματική από ό,τι η χρήση τους με σκοπό την παραγωγή χαρτιού μαλακού τύπου ή ως καυσίμων για την παραγωγή ενέργειας. Επιπλέον, η τρέχουσα υποδομή και οι υφιστάμενες χρήσεις των απορριμμάτων χαρτιού Τ&Γ δεν θα αρκούσαν για την απορρόφηση των ποσοτήτων απορριμμάτων χαρτιού Τ&Γ που παράγονται σήμερα. Εκτιμάται ότι το πρόβλημα αυτό θα οξυνθεί στο μέλλον εκ παραλλήλου με την αύξηση της κατανάλωσης απορριμμάτων χαρτιού Τ&Γ, πράγμα που θα συνεπιφέρει αύξηση της παραγόμενης ποσότητας απορριμμάτων χαρτιού Τ&Γ. Συνεπώς, το Ηνωμένο Βασίλειο θεωρεί ότι η δημιουργία νέων χρήσεων για τα απορρίμματα χαρτιού Τ&Γ θα οδηγήσει σε μείωση των ποσοτήτων απορριμμάτων χαρτιού Τ&Γ που διοχετεύονται στους χώρους υγειονομικής ταφής ή σε λιγότερο αποτελεσματικές χρήσεις των απορριμμάτων αυτών, π.χ. ως καυσίμων.

(28) Το Ηνωμένο Βασίλειο υποστήριξε ότι η θεμελιώδης αδυναμία της αγοράς στον υπό εξέταση κλάδο οφείλεται στην έλλειψη βιώσιμων χρήσεων για το αυξανόμενο πλεόνασμα απορριμμάτων χαρτιού Τ&Γ και ότι αυτός είναι και ο βασικός λόγος για τον οποίον προτείνει το καθεστώς. Επομένως, η άμεση ενθάρρυνση της δημιουργίας δυναμικού ανακύκλωσης αποτελεί την καλύτερη μέθοδο για να αντιμετωπισθεί η αδυναμία της αγοράς και να επιτευχθούν τα σχετικά περιβαλλοντικά οφέλη.

6. ΑΞΙΟΛΟΓΗΣΗ ΤΟΥ ΜΕΤΡΟΥ

6.1. Ύπαρξη ενίσχυσης βάσει του άρθρου 87 παράγραφος 1 της συνθήκης ΕΚ

(29) Σύμφωνα με το άρθρο 87 παράγραφος 1 της συνθήκης ΕΚ, «οι ενισχύσεις που χορηγούνται υπό οποιαδήποτε μορφή από τα κράτη ή με κρατικούς πόρους και οι οποίες νοθεύουν ή απειλούν να νοθεύσουν τον ανταγωνισμό διά της ευνοϊκής μεταχείρισης ορισμένων επιχειρήσεων ή ορισμένων κλάδων παραγωγής είναι ασυμβίβαστες με την κοινή αγορά, κατά το μέτρο που επηρεάζουν τις μεταξύ κρατών μελών συναλλαγές».

(30) Στην υπό εξέταση υπόθεση, το μέτρο θα χρηματοδοτηθεί με πόρους που θα διατεθούν από το κράτος βάσει του προγράμματος WRAP. Η ενίσχυση θα χορηγηθεί σε μεμονωμένους δικαιούχους. Η διεξαγωγή διαγωνισμού εν προκειμένω μπορεί μεν να εξασφαλίζει ότι το ποσό της επιχορήγησης θα περιορισθεί στο ελάχιστο, αλλά δεν αναιρεί το χαρακτήρα ενίσχυσης του μέτρου. Το μέτρο νοθεύει ή απειλεί να νοθεύσει τον ανταγωνισμό, διότι ενδέχεται να καλύψει σημαντικό μέρος του επενδυτικού κόστους, πράγμα που σημαίνει ότι ο δικαιούχος θα μπορεί να χρεώνει χαμηλότερη τιμή για το χαρτί Τ&Γ που παράγει. Το μέτρο θα έχει συνέπειες για την αγορά καινούργιου χαρτιού, αλλά και για την αγορά απορριμμάτων χαρτιού, τα οποία αποτελούν πολύτιμο αγαθό για τη χαρτοβιομηχανία. Το μέτρο είναι πιθανό να επηρεάσει τις συναλλαγές μεταξύ κρατών μελών, δεδομένου ότι τόσο το καινούργιο χαρτί όσο και τα απορρίμματα χαρτιού αποτελούν αντικείμενο διεθνών συναλλαγών. Ένα μεγάλο μέρος του χαρτιού που καταναλώνεται στο Ηνωμένο Βασίλειο εισάγεται, κατά κύριο λόγο από άλλα κράτη μέλη, ενώ το Ηνωμένο Βασίλειο συγκαταλέγεται στους μεγαλύτερους εξαγωγείς απορριμμάτων χαρτιού (9).

(31) Συνεπώς, το καθεστώς πρέπει να θεωρηθεί κρατική ενίσχυση κατά την έννοια του άρθρου 87 παράγραφος 1 της συνθήκης ΕΚ.

(32) Με την κοινοποίηση στην Επιτροπή του υπό εξέταση καθεστώτος, το Ηνωμένο Βασίλειο εκπλήρωσε την υποχρέωση την οποία υπέχει δυνάμει του άρθρου 88 παράγραφος 3 της συνθήκης ΕΚ.

6.2. Συμβιβάσιμο της επενδυτικής ενίσχυσης με σκοπό την αύξηση του ποσοστού ανακύκλωσης χαρτιού βάσει του πλαισίου σχετικά με τις περιβαλλοντικές ενισχύσεις

(33) Μολονότι η ενίσχυση χορηγείται με σκοπό την προστασία του περιβάλλοντος, δεν εμπίπτει στο πεδίο εφαρμογής του πλαισίου σχετικά με τις περιβαλλοντικές ενισχύσεις. Το σημείο 29 του εν λόγω πλαισίου δεν εφαρμόζεται στις ενισχύσεις για επενδύσεις σε δυναμικό ανακύκλωσης χαρτιού έστω και αν αυτές οδηγούν σε αύξηση του ποσοστού ανακύκλωσης χαρτιού Τ&Γ. Το συγκεκριμένο σημείο εφαρμόζεται στις ενισχύσεις με τις οποίες ενθαρρύνεται ο δικαιούχος να μειώσει τη ρύπανση που προκαλεί ο ίδιος. Αντιθέτως, δεν εφαρμόζεται στις ενισχύσεις με τις οποίες ενθαρρύνεται ο δικαιούχος να μειώσει τη ρύπανση που προκαλούν οι δραστηριότητες άλλων επιχειρήσεων. Το πλαίσιο σχετικά με τις περιβαλλοντικές ενισχύσεις στηρίζεται στη γενική αρχή ότι «ο ρυπαίνων πληρώνει» και κάθε ερμηνεία του πλαισίου πρέπει απαρεγκλίτως να συνάδει με την εν λόγω θεμελιώδη αρχή. Η ερμηνεία αυτή επιβεβαιώνεται από το σημείο 18 στοιχείο β) του πλαισίου σχετικά με τις περιβαλλοντικές ενισχύσεις, το οποίο ορίζει ότι οι εκάστοτε ενισχύσεις «μπορεί επίσης να αποτελέσουν κίνητρο ώστε οι επιχειρήσεις να υπερβούν τα περιβαλλοντικά πρότυπα ή να προβούν σε πρόσθετες επενδύσεις με σκοπό να καταστήσουν λιγότερο ρυπογόνες τις εγκαταστάσεις τους», και με αυτό το περιεχόμενο έχει εφαρμοσθεί από την Επιτροπή και σε άλλες περιπτώσεις επενδύσεων με τις οποίες αυξανόταν το δυναμικό ανακύκλωσης χαρτιού.

(34) Το καθεστώς ενδέχεται να αυξήσει το δυναμικό παραγωγής χαρτιού Τ&Γ, πράγμα που θα οδηγούσε σε αύξηση των ποσοτήτων απορριμμάτων χαρτιού οι οποίες δεν ανακυκλώνονται στο σύνολό τους. Εν πάση περιπτώσει, μόνο ένα μέρος των απορριμμάτων χαρτιού που χρησιμοποιούνται για την παραγωγή χαρτιού Τ&Γ θα είναι χαρτί το οποίο πωλεί ο ίδιος ο εκάστοτε αποδέκτης της ενίσχυσης. Κατά συνέπεια, η Επιτροπή θεωρεί ότι η αύξηση του ποσοστού ανακύκλωσης χαρτιού είναι απίθανο να οδηγήσει σε μείωση της ρύπανσης που προκαλούν οι ίδιοι οι δικαιούχοι. Είναι περισσότερο πιθανό να προκύψουν περιβαλλοντικά οφέλη από τις έμμεσες συνέπειες για την προσφορά και τη ζήτηση απορριμμάτων χαρτιού οι οποίες επηρεάζουν όλους τους χρήστες και προμηθευτές απορριμμάτων χαρτιού αυτού του τύπου και όχι μόνο τον εκάστοτε αποδέκτη της ενίσχυσης.

(35) Τυχόν διαφορετική ερμηνεία του κοινοτικού πλαισίου θα μπορούσε να έχει ως συνέπεια την επιχορήγηση από τα κράτη μέλη επενδύσεων μεγάλης κλίμακας και υψηλής έντασης σε όλους εκείνους τους κλάδους στους οποίους μεταχειρισμένα προϊόντα είναι δυνατό να χρησιμοποιηθούν ως πρώτη ύλη στην παραγωγική διαδικασία ή στους οποίους η χρήση τέτοιων προϊόντων αποτελεί γενικευμένη πρακτική στον εκάστοτε κλάδο. Εξάλλου, με βάση μια τέτοια ερμηνεία, υπάρχει ενδεχόμενο καταστρατήγησης των σχετικών διατάξεων με τη χορήγηση ενισχύσεων όχι στις επιχειρήσεις που ρυπαίνουν (οι οποίες, βάσει της κοινοτικής νομοθεσίας, δεν θα ήταν υποχρεωμένες να λάβουν μέτρα για τη ρύπανση που προκαλούν άλλες επιχειρήσεις), αλλά στις επιχειρήσεις που αναλαμβάνουν να αντιμετωπίσουν το πρόβλημα της ρύπανσης.

(36) Εντούτοις, όπως εξηγείται κατωτέρω, δεν αποκλείεται ένα ή περισσότερα τμήματα των επιλεγέντων επενδυτικών σχεδίων να είναι επιλέξιμα για περιβαλλοντική ενίσχυση ένεκα άλλων λόγων.

6.3. Συμβιβάσιμο της επενδυτικής ενίσχυσης με σκοπό την αύξηση του ποσοστού ανακύκλωσης χαρτιού βάσει των κατευθυντήριων γραμμών σχετικά με τις κρατικές ενισχύσεις περιφερειακού χαρακτήρα και άλλων διατάξεων της συνθήκης

(37) Το Ηνωμένο Βασίλειο δεν υπέβαλε στοιχεία που να δικαιολογούν την έγκριση του υπό εξέταση καθεστώτος βάσει των κατευθυντήριων γραμμών σχετικά με τις εθνικές κρατικές ενισχύσεις περιφερειακού χαρακτήρα για την περίοδο 2007-2013 (10).

(38) Το υπό εξέταση καθεστώς κοινοποιήθηκε αποκλειστικά και μόνο ως περιβαλλοντική ενίσχυση παρά το γεγονός ότι συνοδεύεται από τις περιφερειακές προσαυξήσεις της έντασης τις οποίες προβλέπει το πλαίσιο σχετικά με τις περιφερειακές ενισχύσεις. Ως εκ τούτου, η Επιτροπή λαμβάνει μεν υπόψη τις περιφερειακές προσαυξήσεις της έντασης που προβλέπει το καθεστώς, αλλά δεν μπορεί να θεωρήσει ότι το καθεστώς από μόνο του συμβιβάζεται με τις κατευθυντήριες γραμμές σχετικά με τις εθνικές κρατικές ενισχύσεις περιφερειακού χαρακτήρα. Παρ’ όλα αυτά, στην περίπτωση των ενισχύσεων περιφερειακού χαρακτήρα, η Επιτροπή αξιολογεί τις επιμέρους κοινοποιήσεις και συγκεντρώνει στοιχεία για τους δικαιούχους, και η ανάλυσή της ενδέχεται να είναι διαφορετική από την προεκτεθείσα.

(39) Η Επιτροπή θεωρεί ότι δεν είναι εφαρμοστέοι στην παρούσα υπόθεση άλλοι κανόνες οι οποίοι στηρίζονται στο άρθρο 87 παράγραφος 3 στοιχείο γ) και ότι το υπό εξέταση καθεστώς δεν εμπίπτει στις άλλες εξαιρέσεις που καθορίζονται στο άρθρο 87 παράγραφοι 2 και 3 της συνθήκης ΕΚ.

6.4. Συμβιβάσιμο της ενίσχυσης ευθέως βάσει του άρθρου 87 παράγραφος 3 στοιχείο γ)

(40) Εφόσον δεν είναι εφαρμοστέο στην παρούσα υπόθεση το πλαίσιο σχετικά με τις περιβαλλοντικές ενισχύσεις, η υπόθεση πρέπει να εξετασθεί απευθείας βάσει του άρθρου 87 παράγραφος 3 στοιχείο γ). Σημειωτέον ότι η τακτική αυτή έχει ήδη ακολουθηθεί από την Επιτροπή κατά το παρελθόν, συγκεκριμένα σε δύο περιπτώσεις που αφορούσαν ένα καθεστώς ανακύκλωσης υπό τη διαχείριση της WRAP (11) και σε ακόμη δύο υποθέσεις που αφορούσαν τη χαρτοβιομηχανία (12).

(41) Σε σχέση με επενδυτικές ενισχύσεις όπου οι δικαιούχοι προβλέπεται να μειώσουν την ποσότητα αποβλήτων που παράγουν άλλες επιχειρήσεις (ιδίως στον τομέα της διαχείρισης αποβλήτων και της ανακύκλωσης), η Επιτροπή έχει παγίως εφαρμόσει τα ακόλουθα κριτήρια, τα οποία ισχύουν επιπλέον των προϋποθέσεων που τίθενται για τις επενδυτικές ενισχύσεις στο κοινοτικό πλαίσιο σχετικά με τις περιβαλλοντικές ενισχύσεις: α) η ενίσχυση δεν απαλλάσσει έμμεσα τους ρυπαίνοντες από την επιβάρυνση που θα τους επέβαλλε η κοινοτική νομοθεσία ή από την επιβάρυνση που θα εθεωρείτο κανονική επιχειρηματική δαπάνη για τους ρυπαίνοντες· β) η επένδυση υπερβαίνει τις «τεχνολογίες αιχμής» ή χρησιμοποιεί συμβατικές τεχνολογίες κατά τρόπο καινοτόμο· γ) χωρίς την επενδυτική ενίσχυση τα επεξεργασμένα υλικά θα απορρίπτονταν ή θα υποβάλλονταν σε λιγότερο φιλική προς το περιβάλλον επεξεργασία· και δ) η επένδυση δεν αυξάνει απλώς τη ζήτηση για τα προς ανακύκλωση υλικά χωρίς να αυξάνει συγχρόνως τη συλλογή αυτών των υλικών.

α) Η ενίσχυση δεν απαλλάσσει έμμεσα τους ρυπαίνοντες από την επιβάρυνση που θα τους επέβαλλε η κοινοτική νομοθεσία

(42) Παρά το γεγονός ότι υφίστανται κοινοτικοί στόχοι σε σχέση με την ανακύκλωση απορριμμάτων χαρτιού με βάση τις απαιτήσεις της οδηγίας 99/31/ΕΚ του Συμβουλίου, της 26ης Απριλίου 1999, περί υγειονομικής ταφής των αποβλήτων (13), η νομοθεσία της ΕΕ δεν υποχρεώνει τις χαρτοποιίες να συλλέγουν ή να ανακυκλώνουν το χαρτί που έχουν πωλήσει. Πέραν αυτού, βάσει της νομοθεσίας της ΕΕ δεν προβλέπεται υποχρέωση όσων χρησιμοποιούν γραφεία και των υπόλοιπων χρηστών χαρτιού Τ&Γ στον ιδιωτικό τομέα να εξασφαλίζουν τη συλλογή και ανακύκλωση του χαρτιού που χρησιμοποιούν. Κατά συνέπεια, η Επιτροπή συμπεραίνει ότι το προτεινόμενο από το Ηνωμένο Βασίλειο καθεστώς δεν απαλλάσσει τους δικαιούχους ή τους προμηθευτές απορριμμάτων χαρτιού από οποιαδήποτε επιβάρυνση την οποία προβλέπει η νομοθεσία της ΕΕ.

β) Η επένδυση υπερβαίνει τις «τεχνολογίες αιχμής» ή χρησιμοποιεί συμβατικές τεχνολογίες κατά τρόπο καινοτόμο

(43) Βάσει της πρόσφατης πρακτικής της Επιτροπής, η έννοια της «τεχνολογίας αιχμής» έχει ερμηνευθεί ως μια διαδικασία στο πλαίσιο της οποίας η χρήση ενός αποβλήτου για την παραγωγή ενός τελικού προϊόντος είναι οικονομικά συμφέρουσα και αποτελεί συνήθη πρακτική. Στις κατάλληλες περιπτώσεις, η έννοια της «τεχνολογίας αιχμής» πρέπει να ερμηνεύεται με γνώμονα τα δεδομένα της ευρωπαϊκής τεχνολογίας και της κοινής αγοράς.

(44) Γενικά, η χρήση απορριμμάτων χαρτιού με σκοπό την παραγωγή χαρτιού αποτελεί αποδοτική και αναπτυσσόμενη δραστηριότητα (14). Σε παλαιότερες υποθέσεις, η Επιτροπή έκρινε ότι, για ορισμένους τύπους χαρτιού, η χρήση απορριμμάτων χαρτιού δεν πρέπει να θεωρηθεί ότι υπερβαίνει την τεχνολογία αιχμής στην Κοινότητα (15).

(45) Εντούτοις όμως, το καθεστώς το οποίο υπέβαλε το Ηνωμένο Βασίλειο περιορίζεται στην αύξηση του δυναμικού παραγωγής χαρτιού Τ&Γ από απορρίμματα χαρτιού Τ&Γ. Τα στατιστικά δεδομένα τα οποία έχουν σχολιάσει οι αρχές του Ηνωμένου Βασιλείου καταδεικνύουν ότι το ποσοστό ανακύκλωσης απορριμμάτων χαρτιού Τ&Γ στην ΕΕ είναι εξαιρετικά χαμηλό σε σύγκριση με το ποσοστό που ισχύει για τις υπόλοιπες ποιότητες χαρτιού. Ακόμη σημαντικότερο εν προκειμένω είναι το γεγονός ότι υπάρχουν τεχνολογικά εμπόδια τα οποία δυσχεραίνουν την παραγωγή χαρτιού Τ&Γ από απορρίμματα χαρτιού Τ&Γ. Ένα τέτοιο εμπόδιο είναι η δυσκολία απομελάνωσης μερικών από τα είδη μελανιού που χρησιμοποιούνται για την εκτύπωση χαρτιού Τ&Γ. Επιπλέον, το Ηνωμένο Βασίλειο θα μεριμνήσει ούτως ώστε να μη χορηγηθεί ενίσχυση σε σχέση με τεχνολογία η οποία έχει ήδη αναπτυχθεί και βρίσκεται σε χρήση σήμερα, δηλαδή σε σχέση με τεχνολογία η οποία είναι οικονομικά συμφέρουσα και συνεπώς αποτελεί συνήθη πρακτική.

(46) Επομένως, η Επιτροπή δέχεται ότι οι επιλέξιμες επενδύσεις βάσει του καθεστώτος, όπως περιγράφονται παραπάνω, για την απομελάνωση απορριμμάτων χαρτιού Τ&Γ υπερβαίνουν την τρέχουσα τεχνολογίας αιχμής στην Κοινότητα. Ωστόσο, η Επιτροπή θα είναι υποχρεωμένη να εξετάσει διεξοδικότερα την εκπλήρωση της συγκεκριμένης προϋπόθεσης σε περίπτωση που το Ηνωμένο Βασίλειο κοινοποιήσει την παροχή μεμονωμένων ενισχύσεων μεγάλου ύψους βάσει του καθεστώτος, σύμφωνα με τη δέσμευση που έχει αναλάβει (βλ. την αιτιολογική σκέψη 16 παραπάνω).

γ) Χωρίς την επενδυτική ενίσχυση τα χρησιμοποιούμενα υλικά θα έβαιναν προς διάθεση ή θα υποβάλλονταν σε λιγότερο φιλική προς το περιβάλλον επεξεργασία· και δ) η επένδυση δεν αυξάνει απλώς τη ζήτηση για τα προς ανακύκλωση υλικά χωρίς να αυξάνει συγχρόνως τη συλλογή αυτών των υλικών

(47) Δεδομένου ότι το Ηνωμένο Βασίλειο θα επιβάλει κατάλληλους όρους σε σχέση με την ελάχιστη αναλογία απορριμμάτων χαρτιού τα οποία, σε αντίθετη περίπτωση, δεν θα συλλέγονταν και θα διοχετεύονταν σε χωματερές, η Επιτροπή έχει τη βεβαιότητα ότι το καθεστώς θα προσπορίσει ουσιαστικό και πραγματικό περιβαλλοντικό όφελος. Τα περιβαλλοντικά οφέλη που θα προκύψουν από το καθεστώς μπορεί να είναι ακόμη μεγαλύτερα χάρη στις δευτερογενείς συνέπειες από την ανάπτυξη νέων τεχνολογιών και την αύξηση της ζήτησης για απορρίμματα χαρτιού Τ&Γ.

(48) Εν πάση περιπτώσει, η ενίσχυση δεν επηρεάζει μόνο το ποιος θα χρησιμοποιεί το χαρτί, αλλά στην πραγματικότητα θα οδηγήσει σε αύξηση των συλλεγόμενων ποσοτήτων τέτοιου χαρτιού.

(49) Ο όρος ότι το 50 % τουλάχιστον της πρώτης ύλης που χρησιμοποιείται στην παραγωγική διαδικασία δεν πρέπει προηγουμένως να συλλεγόταν προς ανακύκλωση είναι σημαντικός για τον περιορισμό των πιθανών στρεβλώσεων του ανταγωνισμού σε σχέση με ανταγωνιστές οι οποίοι ομοίως χρησιμοποιούν απορρίμματα χαρτιού Τ&Γ, π.χ. επιχειρήσεις που παράγουν χαρτί μαλακού τύπου και επιχειρήσεις που πωλούν ανακυκλωμένο χαρτοπολτό.

(50) Η Επιτροπή θα πρέπει να εξετάσει διεξοδικότερα την πιθανή στρέβλωση του ανταγωνισμού και τα περιβαλλοντικά οφέλη που προκύπτουν στις μεμονωμένες περιπτώσεις που ενδεχομένως θα κοινοποιηθούν από το Ηνωμένο Βασίλειο κατ’ εφαρμογή της δέσμευσης που αυτό αναλαμβάνει σύμφωνα με το σημείο 17· στο πλαίσιο αυτό θα αξιολογείται σε ποιον βαθμό γίνεται αποκομιδή από γραφεία και επιχειρήσεις, καθώς επίσης σε ποιον βαθμό πραγματοποιείται πρόσθετη νέα αποκομιδή και αποκομιδή από χώρους μικρομεσαίων επιχειρήσεων.

(51) Οι τιμές έντασης της κοινοποιηθείσας ενίσχυσης συνάδουν με τα σημεία 34 και 35 του πλαισίου σχετικά με τις περιβαλλοντικές ενισχύσεις.

(52) Σε παλαιότερες υποθέσεις που αφορούσαν την αύξηση του δυναμικού ανακύκλωσης χαρτιού, η Επιτροπή προέβη σε παραλληλισμό με το πλαίσιο σχετικά με τις περιβαλλοντικές ενισχύσεις (16). Το σημείο 37 του εν λόγω πλαισίου ορίζει ότι οι επιλέξιμες δαπάνες πρέπει να περιορίζονται αυστηρά στις πρόσθετες επενδυτικές δαπάνες που απαιτούνται για την επίτευξη των περιβαλλοντικών στόχων. Όπως εξηγείται ανωτέρω στα σημεία 9 έως 11, το Ηνωμένο Βασίλειο έχει δεσμευθεί να τηρήσει το συγκεκριμένο σημείο. Η Επιτροπή επισημαίνει ότι οι υπό εξέταση ενισχύσεις ενδέχεται να αφορούν περιπτώσεις με μεγάλες ανομοιότητες μεταξύ τους, όπως επενδύσεις σε νέο δυναμικό παραγωγής χαρτιού ανεξάρτητα από το εάν προβλέπεται ή όχι αντικατάσταση των εγκαταστάσεων, επενδύσεις για τη μετατροπή ή άλλου είδους αλλαγές σε υφιστάμενο δυναμικό παραγωγής χαρτιού Τ&Γ, επενδύσεις σε νέες εγκαταστάσεις πολτοποίησης, επενδύσεις για τη μετατροπή ή άλλου είδους αλλαγές σε υφιστάμενες εγκαταστάσεις πολτοποίησης, επενδύσεις σε νέες εγκαταστάσεις απομελάνωσης, επενδύσεις για τη μετατροπή ή άλλου είδους αλλαγές σε υφιστάμενες εγκαταστάσεις απομελάνωσης και άλλου τύπου επενδύσεις. Σχετικά με το θέμα αυτό, το Ηνωμένο Βασίλειο έχει αναλάβει την υποχρέωση να υπολογίζει σε όλες τις περιπτώσεις τις επιλέξιμες δαπάνες αφαιρώντας από το επενδυτικό κόστος το τυχόν κατάλληλο συγκριτικό μέγεθος (17). Η Επιτροπή γνωρίζει ότι ο προσδιορισμός του ενδεδειγμένου συγκριτικού μεγέθους μπορεί να προϋποθέτει μία τεχνικά περίπλοκη ανάλυση. Εντούτοις, οι αρχές του Ηνωμένου Βασιλείου έχουν αναλάβει τη δέσμευση να στέλνουν σε ετήσια βάση στην Επιτροπή έκθεση η οποία θα περιέχει, για κάθε δικαιούχο, περιγραφή του ενδεδειγμένου συγκριτικού μεγέθους που χρησιμοποιείται κάθε φορά. Η Επιτροπή φρονεί ότι οι δεσμεύσεις τις οποίες αναλαμβάνει το Ηνωμένο Βασίλειο περιορίζουν το επιλέξιμο κόστος αυστηρά στο πρόσθετο επενδυτικό κόστος που απαιτείται για την επίτευξη του επιδιωκόμενου περιβαλλοντικού σκοπού, συγχρόνως δε λαμβάνεται υπόψη σε όλες τις περιπτώσεις μία συγκρίσιμη επένδυση ανάλογης κλίμακας με την οποία δεν εξασφαλίζεται ο ίδιος βαθμός περιβαλλοντικής προστασίας. Το Ηνωμένο Βασίλειο έχει δεσμευθεί να συμμορφωθεί με τους όρους της παραγράφου 76 του πλαισίου σχετικά με τις περιβαλλοντικές ενισχύσεις, όπου προβλέπεται η υποχρέωση να κοινοποιείται μεμονωμένα κάθε ενίσχυση η οποία υπερβαίνει τα 25 εκατ. ευρώ εφόσον το ακαθάριστο ισοδύναμο επιχορήγησης της ενίσχυσης υπερβαίνει τα 5 εκατ. ευρώ. Με βάση τη συγκεκριμένη ανάληψη υποχρέωσης, η Επιτροπή θα είναι σε θέση να επαληθεύει τον υπολογισμό του επιλέξιμου κόστους για επιμέρους κοινοποιήσεις ενισχύσεων μεγάλου ύψους.

7. ΣΥΜΠΕΡΑΣΜΑ

(53) Το κοινοποιηθέν μέτρο εμπίπτει στον ορισμό της κρατικής ενίσχυσης σύμφωνα με το άρθρο 87 παράγραφος 1, και το Ηνωμένο Βασίλειο έχει εκπληρώσει την υποχρέωση κοινοποίησης της ενίσχυσης, η οποία προβλέπεται στο άρθρο 88 παράγραφος 3 της συνθήκης.

(54) Σκοπός της κοινοποιηθείσας ενίσχυσης είναι η μείωση της ρύπανσης που προκαλούν άλλες επιχειρήσεις, χωρίς όμως οι εν λόγω ρυπαίνοντες να απαλλάσσονται εμμέσως από κάποια επιβάρυνση την οποία προβλέπει η νομοθεσία της ΕΕ. Η ενίσχυση αφορά επενδύσεις που υπερβαίνουν την τεχνολογία αιχμής και αναμένεται να προσπορίσει ουσιαστικό περιβαλλοντικό όφελος, δεδομένου ότι αφορά ύλες οι οποίες διαφορετικά είτε θα διοχετεύονταν σε κάποιον χώρο υγειονομικής ταφής είτε θα υποβάλλονταν σε λιγότερο φιλική προς το περιβάλλον επεξεργασία. Η ενίσχυση δεν θα αυξήσει απλώς τη ζήτηση για ύλες προς ανακύκλωση χωρίς αύξηση της αποκομιδής τέτοιων υλών.

(55) Το επιλέξιμο κόστος του καθεστώτος θα υπολογίζεται σύμφωνα με την παράγραφο 37 του πλαισίου σχετικά με τις περιβαλλοντικές ενισχύσεις.

(56) Κατ’ εφαρμογή της παραγράφου 76 του πλαισίου σχετικά με τις περιβαλλοντικές ενισχύσεις, το Ηνωμένο Βασίλειο θα κοινοποιεί στην Επιτροπή κάθε μεμονωμένη περίπτωση επενδυτικής ενίσχυσης η οποία χορηγείται βάσει του καθεστώτος εφόσον το επιλέξιμο κόστος υπερβαίνει τα 25 εκατ. ευρώ και το ακαθάριστο ισοδύναμο επιχορήγησης της ενίσχυσης υπερβαίνει τα 5 εκατ. ευρώ.

(57) Με βάση τα προεκτεθέντα, η ενίσχυση κρίνεται συμβιβάσιμη με την κοινή αγορά δυνάμει του άρθρου 87 παράγραφος 3 στοιχείο γ) της συνθήκης ΕΚ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το κοινοποιηθέν καθεστώς ενισχύσεων «WRAP Printing and Writing Paper Scheme», για το οποίο το Ηνωμένο Βασίλειο σχεδιάζει να προκηρύξει δημόσιο διαγωνισμό, με προϋπολογισμό 20 εκατ. GBP (περίπου 28,6 εκατ. ευρώ) κατ’ ανώτατο όριο και ισχύ έως τις 31 Μαρτίου 2011, συμβιβάζεται με το άρθρο 87 παράγραφος 3 στοιχείο γ) της συνθήκης ΕΚ.

Κατά συνέπεια, εγκρίνεται η εφαρμογή του μέτρου.

Άρθρο 2

Η παρούσα απόφαση απευθύνεται στο Ηνωμένο Βασίλειο.

Βρυξέλλες, 28 Νοεμβρίου 2007. Για την Επιτροπή Neelie KROES Μέλος της Επιτροπής

(1) ΕΕ C 9 της 14.1.2006, σ. 6.

(2) http://www.paper.org.uk/info/reports/fact2006colour0707.pdf

(3) ΕΕ C 37 της 3.2.2001, σ. 3.

(4) Carré B. & Magin. 7ο Φόρουμ έρευνας για την ανακύκλωση, 2004.

(5) Αξιολόγηση της μεταβαλλόμενης αγοράς εκτύπωσης και των δυνητικών συνεπειών της για τον κλάδο απομελάνωσης. Pira International. http://www.piranet.com/

(6) Digital Prints: a survey of the various deinkability behaviours (Ψηφιακές εκτυπώσεις: μελέτη των διαφόρων συμπεριφορών απομελάνωσης). B. Carré, L. Magnin & C Ayala. Centre Technique du Papier Grenoble.

(7) European Round Table (ευρωπαϊκή στρογγυλή τράπεζα) «Deinking of Digital Prints» (απομελάνωση ψηφιακών εκτυπώσεων). Μόναχο, 31.1.2007. Axel Fischer. INGEDE

(8) Βλ. π.χ. ορισμένα έγγραφα που έχει καταρτίσει η Διεθνής ένωση επιχειρήσεων απομελάνωσης (International Association of the De-Inking Industry — «INGEDE»). Πολλά από αυτά είναι δημοσιευμένα στην εξής διεύθυνση: http://www.ingede.com/ingindxe/publications.html

(9) CEPI, Special Recycling 2004 Statistics, σ. 5. Το έγγραφο αυτό είναι διαθέσιμο στην εξής διεύθυνση: http://www.cepi.org/files/Sp%20Rec%202005-135002A.pdf

(10) ΕΕ C 54 της 4.3.2006, σ. 13.

(11) ΕΕ L 102 της 7.4.2004, σ. 59 και N 412/05.

(12) ΕΕ L 314 της 28.11.2003, σ. 26 και ΕΕ L 53 της 26.2.2005, σ. 66, αντιστοίχως. Τα κριτήρια που εφαρμόστηκαν στις συγκεκριμένες υποθέσεις αποτέλεσαν επιπλέον αντικείμενο σχολιασμού στην ετήσια Έκθεση Ανταγωνισμού του 2004.

(13) ΕΕ L 182 της 16.7.1999, σ. 1.

(14) CEPI, Special Recycling 2004 Statistics, σ. 5. Το έγγραφο αυτό είναι διαθέσιμο στην εξής διεύθυνση: http://www.cepi.org/files/Sp%20Rec%202005-135002A.pdf. Βλ. επίσης τις αποφάσεις της Επιτροπής στις υποθέσεις Hamburger AG (C 72/01), 9 Απριλίου 2002, ΕΕ L 296 της 20.10.2002, σ. 50, και Kartogroup (N184/2000), 18 Ιουλίου 2001, ΕΕ C 5 της 8.1.2002, σ. 2.

(15) C 73/2003 Stora Enso LangerBrugge, ΕΕ L 53 της 26.2.2005, σ. 66. Στη συγκεκριμένη υπόθεση, η Επιτροπή κατέληξε στο συμπέρασμα ένα εργοστάσιο παραγωγής χαρτιού εφημερίδας με πρώτη ύλη κατά 100 % απορρίμματα χαρτιού εφημερίδας αποτελούσε τμήμα της τεχνολογίας αιχμής στην ΕΕ.

(16) C 73/2003 Stora Enso Langerbrugge, ΕΕ L 53 της 26.2.2005, σ. 66.

(17) Οσάκις δεν υφίστανται πρότυπα, οι επιλέξιμες δαπάνες συνίστανται στο επενδυτικό κόστος που απαιτείται για την επίτευξη υψηλότερου επιπέδου περιβαλλοντικής προστασίας σε σύγκριση με το επίπεδο που η εκάστοτε επιχείρηση ή οι επιχειρήσεις θα επετύγχαναν αν δεν λάμβαναν καμία περιβαλλοντική ενίσχυση.